
Silaannakkut angallanneq pillugu inatsisip allanngortinneqarnera pillugu peqqussutip atuutilersinneqarnissaanut missingiutip tusarniutigineqarnera
Silaannakkut angallanneq pillugu inatsisip allanngortinneqarnera pillugu inatsisip Kalaallit Nunaannut atuutilersinneqarnissaa pillugu peqqussummut missingiut, maannangaaq By-, Land- og Transportministerietip tusarniutigalugu nassiuppaa. 
Silaannakkut angallanneq pillugu inatsisip allanngortinneqarnera pillugu inatsisip Kalaallit Nunaannut atuutilersinneqarnissaa pillugu peqqussummut missingiutip, silaannakkut angallanneq pillugu inatsimmi allanngortitsinerit, Folketingip ulloq 18. december 2025 akuersissutigisai (inatsit nr. 1787, 29. december 2025-imeersoq) Kalaallit Nunaannut atuutilersinneqarnissaat siunertarivaa.
Silaannakkut angallanneq pillugu inatsimmi allanngortitsinerit, qallunaat inatsisaanni Kalaallit Nunaannut atuutilersinneqartumi, peqqussutissatut missingiutip immikkoortuni sisamani allanngortitsisoqarnissaa aallarnerniarpaa:
Aallaqqaataasumik aalajangersakkamik ilanngussisoqarnissaa, tassani oqaatsip imarisaa timmisartoq inuttaqanngitsoq suleqatiginnikkusunngitsoq nassuiarneqarluni, missingiutikkut aallarnerniarneqarpoq.
Timmisartunik inuttaqanngitsunik ingerlatsisut akisussaaffii pillugit malittarisassanik aalajangersaasoqarnissaannut, pisortani oqartussaasut aamma attaveqaasersuutinik ingerlatsisut akisussaaffii kiisalu timmisartut inuttaqanngitsut suleqatiginnikkusunngitsut ajoqutaasinnaajunnaarsinneqarnerannut atatillugu utertitsivigineqarsinnaanermi piumasaqaatit pillugit malittarisassanik aalajangersaasinnaanermut periarfissiisunik periarfissaliissummik pilersitsisoqarnissaa aallarnerniarneqarpoq.  Timmisartut inuttaqanngitsut ajoqutaajunnaarsinneqarneranni ajoqusiinernut akisussaaffik qanoq ililluni agguarneqarnissaata erseqqissumik takuneqarsinnaanissaa siunertarineqarpoq.
Tulliullugu timmisartut inuttaqanngitsut ingerlanneqarnissaat sioqqullugu timmisartornissamut pilersaarutit aamma attaveqarfissanut paasissutissat nalunaarutigineqartarnissaat pillugit malittarisassat aalajangersarneqarnissaannut periarfissiisumik, periarfissaliissummik pilersitsisoqarnissaa aallarnerniarneqarpoq.  Oqartussaasut attaveqaasersuutinillu ingerlatsisut timmisartumik inuttaqanngitsumik, timmisartumik inuttaqanngitsumik ingerlatsinermi tunuliaqutaasumik, kinaassusersisinnaanissaannut aamma timmisartunik inuttaqanngitsunik ingerlatsinerit inatsisinut naapertuuttumik inatsisinullu naapertuutinngitsumik ingerlanneqartut immikkoortinneqarnissaannut pitsaanerusumik periarfissinneqarnissaat, siunertarineqarpoq.  Timmisartornissamut pilersaarutit nalunaarutigineqarnerat aamma taarsiivigineqarnissamik sulianut, assersuutigalugu eqqunngitsumik timmisartup inuttaqanngitsup ajoqutaajunnaarsinneqarnerani,  atorneqarsinnaasussaassapput.
Naggataagut timmisartut inuttaqanngitsut suleqatiginnikkusunngitsut ajoqutaasinnaajunnaarsinneqartarnerat pillugit malittarisassanik aalajangersaanissamut periarfissiisunik, periarfissaliissutip pilersinneqarnissaa aallarnerniarneqarpoq.  Pisortani oqartussat imaluunniit attaveqaasersuutinik ingerlatsisut, ilaatigut attaveqaasersuutinik pingaarutilinnik akisussaasuusut, ilaasa timmisartut inuttaqanngitsut suleqatiginnikkusunngitsut ajoqutaasinnaajunnaarsinneqartarnerat pillugit Trafikstyrelsimut isumaqatigiissusiorsinnaanerat aalajangersakkap periarfissaliissutigissavaa.  Pisortani oqartussat imaluunniit attaveqaasersuutinik ingerlatsisut, taamaattumik isumaqatigiissummik isumaqatigiissusiorsimasut, assersuutigalugu taanna inatsisinik unioqqutitsisumik timmisinneqarpat aamma timmisartumik inuttaqanngitsumik ingerlatsisoq kinaassusersineqarsinnaanngippat, timmisartumik inuttaqanngitsumik suleqatiginnikkusunngitsumik ajoqutaasinnaajunnaarsitsisinnaassapput.  Upalungaarsimatitaasut patajaallisaavigineqarnissaat aamma oqartussaasut attaveqaasersuutinillu ingerlatsisut  attuumassuteqartut, nunami sumiiffinni aalajangersimasuni timmisartunut inuttaqanngitsunut immikkoortortani timmisartunik inuttaqanngitsunik suleqatiginnikkusunngitsunik isumaginnissinnaanissaannut periarfissalerneqarnissaat allanngortitsinerup siunertarivaa, matumani sumiiffiit attaveqaasersuutinik pingaaruteqartunik imallit ilanngullugit.
Ilaatigut inuit sakkutuujunngitsut illersorneqarnissaat, sakkutuut sunniuteqarluartumik nuttarsinnaanerisa ikorfartorneqarnissaat imaluunniit attaveqaasersuutinut pingaaruteqartunut aamma inunnut sakkutuujunngitsunut upalungaarsimanerup pingaarnersiuinermi salliutinneqarnissaat siunertaralugu, timmisartunik inuttaqanngitsunik suliassaqarfimmi malittarisassanik erseqqinnerusunik aalajangersaasinnaanissamut inatsisitigut tunngaviit pisariaqartinneqartut pilersinneqarnissaat taamaammat allanngortitsinerni siunertarineqarpoq. 
Kalaallit Nunaanni Namminersorlutik Oqartussat 2027-mi upernaakkut peqqussutissanut missingiutit suli allat, ilaatigut inatsisip nr. 970-ip, 29. juni 2020-imeersup malitsigisaanik timmisartut inuttaqanngitsut pillugit malittarisassat allanngortinneqarnerannik arlalinnik imaqartut, suliarissammassuk, By-, Land- og Transportministerietip uparuarpaa.  Peqqussummut missingiutip allap tamatuma peqatigisaanik Kalaallit Nunaannut atuutilersinneqarnissaa, peqqussutip matuma naammassineqarnissaanut piumasaqaataammat, maluginiarneqassaaq.  Taakku pillugit paasissutissat amerlanerusut pillugit https://naalakkersuisut.gl/Hoeringer innersuussutigineqarpoq.
Tusarniaanermut atortut www.høringsportalen.dk-imi tikinneqarsinnaasunngortinneqassapput. 
Oqaaseqaateqartoqassappat oqaaseqaatit kingusinnerpaamik ataasinngorneq ulloq 20. november 2026 By-, Land- og Transportministerietip inussiarnersumik qinnutigai.
Suliap normua 2024-5207 sammisap allassimaffiani taallugu oqaaseqaatit trm@trm.dk-mut aamma clen@trm.dk-mut nassiunneqassapput.
Tusarniaaneq pillugu apeqqutit Clara Oksfeldt Enevoldsen-imut  clen@trm.dk-kkut imaluunniit 29 67 53 36-ikkut saaffiginnissutigineqarsinnaapput.

